Z A K LJ U Č C I

s 15. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 16. travnja 2014. godine

*Pitanje:*

*Imaju li liječnici specijalisti internisti koji rade na postupcima:*

* *dijagnostička EGDS i kolonoskopija*
* *hitni hemostatski postupci u EGDS i kolonoskopiji: skleroterapija (polidokanolom i epinefrinom), te postavljanje hemostatskih klipsi*
* *polipektomija (dijatermijskom omčom)*
* *dekompresija kolona u slučaju ileusa*

*dodatak na plaću od 20% kao specijalisti internisti-intervencijski gastroenterolozi (nemaju užu specijalizaciju iz gastroenterologije) sukladno članku 57. KU?*

**Zaključak broj 85: Povjerenstvo upućuje na Zaključak broj 25 točku c) s 4. sjednice Povjerenstva.**

*Pitanje:*

*Da li zdravstveni i nezdravstveni laboratorijski tehničari i inženjeri na poslovima kemijskih analiza i sanitarne mikrobiološke dijagnostike u laboratorijima zdravstvenih ekologija zavoda za javno zdravstvo imaju pravo na uvećanje plaće s osnova posebnih uvjeta rada od 14% za rad s infektima i otrovima?*

**Zaključak broj 86: Zdravstveni i nezdravstveni radnik koji 2/3 radnog vremena radi s infektima ili otrovima ima pravo na dodatak na plaću s osnova posebnih uvjeta rada od 14%. Člankom 57. Kolektivnog ugovora propisana su radna mjesta i poslovi kod kojih zbog posebnih uvjeta rada postoji pravo na dodatak na plaću stoga se posebni uvjeti rada odnose na navedena radna mjesta i poslove, a ne na nazive radnih mjesta.**

*Pitanje:*

*Molimo službeno tumačenje Kolektivnog ugovora vezano uz skraćeno radno vrijeme i dodatak za pogoršane uvjete rada.*

**Zaključak broj 87: Radnicima koji 2/3 radnog vremena rade s otvorenim izvorima ionizirajućeg zračenja ili na intravenoznoj aplikaciji citostatika radno vrijeme skraćuje se na 35 sati tjedno.**

**Gore navedeni radnici imaju pravo na dodatak s osnova posebnih uvjeta rada od 25%.**

*Pitanje:*

*Molimo Vas odgovor i tumačenje, tj., uputu o koeficijentu i točnom dodatku za glavne sestre VŠ spreme.*

*Glavne sestre domova zdravlja traže koeficijent VSS kao pomoćnici ravnatelja ili 40% dodataka bilo za 20,50 ili 250 zaposlenih što definitivno nije isto.*

*Možda se dodatak podrazumijeva za fuzionirane domove zdravlja, ali to svakako treba razlikovati.*

**Zaključak broj 88: Glavna sestra doma zdravlja je temeljem Zakona o zdravstvenoj zaštiti pomoćnica ravnatelja za sestrinstvo i ostvaruje pravo na koeficijent složenosti poslova sukladno Uredbi o nazivima radnih mjesta i koeficijentima složenosti poslova u javnim službama.**

*Pitanje:*

*Molimo da nam pojasnite koeficijent od 13%, koji je dodijeljen transfuziji.*

*Komentari djelatnika i upiti sanacijskom upravitelju zašto nisu u grupi rada s infektima kojima je dodijeljen koeficijent od 14%. Laboratorij nije bio u nijednoj grupi i po tumačenju Kolektivnog ugovora od 24. siječnja 2014. godine svrstani su u grupu rada s infektima i dodatak 14%. Pošto djelatnici na transfuziji rade iste poslove i testiranje na markere hepatitisa, HIV, sifilis pitaju zašto nisu raspoređeni u istu grupu rada s infektivnim materijalom.*

**Zaključak broj 89: Povjerenstvo upućuje na Zaključak broj 44 točku c) s 10. sjednice Povjerenstva.**

*Pitanje:*

*Zanima me kakav oblik rada je trenutno zakonit u KBC-ima, tj., koliko liječnici mogu raditi kontinuirano (16 sati, 24 sata) i koliko može u satima iznositi maksimalni radni tjedan (48 sati ili više)?*

**Zaključak broj 90: Najdulje neprekidno trajanje rada regulirano je člankom 33. stavkom 2. Kolektivnog ugovora.**

*Pitanje:*

*Naš odjela ima 24 kreveta, na odjelu radi 10 smjenskih sestara/tehničara i 1 glavna sestra. U ambulantama (općim, specijalističkim…) rade 2 sestre, a u Dnevnoj bolnici (1 SSS i 1 prvostupnica sestrinstva). Ostali kadrovi nisu navedeni jer nisu predmet pitanja.*

*Smjenske sestre/tehničari i glavna sestra skrbe za:*

*- hospitalizirane pacijente (uputnica B)*

*- pacijente – hitne prijme (uputnica C2 – hitne specijalističke ambulante u bolničkim*

*ustanovama bez organiziranog OHBP)*

*- pacijente za ambulantno liječenje (uputnica D1 – ambulantno liječenje: primjena i.v.*

*terapije, kada bolesnik treba ostati nekoliko sati na promatranju)*

*- a često puta i za uputnice A1,2,3.*

*Po Kolektivnom ugovoru što se tiče uvećanja plaća s osnova posebnih uvjeta rada da li smjenske sestre/tehničari i glavna sestra akutnog psihijatrijskog odjela spadaju pod:*

*2. zdravstveni radnik: hitni prijem gdje nije ustrojen OHBP- dodatak 20% ili*

*4. zdravstveni radnik: na psihijatriji – dodatak 16%?*

*Bez obzira naziva li to netko odjelnom hitnom ambulantom ili hitnim prijemom ili akutnim psihijatrijskim odjelom, smatramo da treba dodijeliti dodatak od 20% svim smjenskim medicinskim sestrama/tehničarima i glavnoj sestri akutnog psihijatrijskog odjela. Cijelo vrijeme i skrbimo za hitne pacijente jer naš Odjel nije u OHBP na nivou ustanove.*

**Zaključak broj 91: Medicinske sestre/tehničari i glavna sestra akutnog psihijatrijskog odjela imaju pravo na dodatak na plaću s osnova posebnih uvjeta rada od 16%.**

*Pitanje:*

*Molimo tumačenje odredbe čl. 61. Kolektivnog ugovora i odgovor na pitanje:*

*Koja plaća pripada radniku koji je radi ozljede na radu premješten na novo radno mjesto koje ima manji dodatak na plaću u odnosu na radno mjesto na kojem je radio prije ozljede na radu?*

**Zaključak broj 92: Radniku pripada od dana nastanka invalidnosti odnosno utvrđenog smanjenja radne sposobnosti te od dana završetka prekvalifikacije ili dokvalifikacije, do raspoređivanja na odgovarajuće radno mjesto, plaća u iznosu plaće radnog mjesta na koje je do tada bio raspoređen. Nakon raspoređivanja na odgovarajuće radno mjesto radniku pripada plaća tog radnog mjesta.**

*Pitanje:*

*U članku 90. stavku 8. Kolektivnog ugovora stoji: „Sindikalni povjerenik ima pravo na naknadu plaće za obavljanje sindikalnih aktivnosti i to tri sata po članu sindikata godišnje.“*

*Molimo Vas tumačenje navedenog stavka, u kojem obliku i na koji način sindikalni povjerenik ima pravo na navedenu naknadu plaće, te tko mu treba isplatiti tu naknadu, te po kojoj satnici, a budući da piše: „…po članu sindikata godišnje.“ Da li to znači da ta naknada ide jednom godišnje ili svaki mjesec.*

**Zaključak broj 93: Sindikalni povjerenik ima pravo na naknadu plaće kada u radno vrijeme obavlja poslove sindikalnog povjerenika.**

*Pitanje:*

*Molimo Vas da nam odgovorite koji položajni dodatak iz članka 58. KU ima glavna sestra doma zdravlja (dom zdravlja je županijska Ustanova, s time da se ne radi o objedinjenom domu zdravlja).*

**Zaključak broj 94: Povjerenstvo upućuje na Zaključak broj 88 s 15. sjednice Povjerenstva.**

*Pitanje:*

*Zavod za hitnu medicinu prekovremene sate iz dežurstva obračunava množeći satnicu za osnovnu plaću (koeficijent x osnovica plus dodatak na radni staž 0,5%) sa 1,5 i brojem prekovremenih sati iz dežurstva.*

1. *Treba li se prekovremene sate uvećati za uvećanja iz članka 51. stavka 1. podstavka 1., 2., 3., 5 i stavka 8. KU ili se prekovremeni sati uvećavaju samo sukladno članku 51. KU stavku 1. podstavku 4. KU?*
2. *Isplaćuje li se naknada za dolazak na posao i odlazak s posla radnicima zdravstvene ustanove za svaki dolazak u radne prostore na poziv poslodavca iz pripravnosti?*

**Zaključak broj 95:**

1. **Radniku se za sve odrađene sate tijekom mjeseca obračunavaju uvećanja plaće iz članka 51. stavka 1. podstavaka 1., 2., 3. i 5. i stavka 8. Kolektivnog ugovora.**

**Za prekovremeni rad iznad ukupnog mjesečnog fonda radnih sati plaća se obračunava sukladno članku 51. stavku 1. podstavku 4. Kolektivnog ugovora, odnosno uvećava se za 50% na osnovnu plaću radnika bez primjene položajnog dodatka.**

1. **Povjerenstvo upućuje na Zaključak broj 25 točku g) s 4. sjednice Povjerenstva.**

Pitanje:

Dobrovoljni davatelji krvi imaju pravo na dva slobodna radna dana plaćenog dopusta.

Molim za tumačenje koja su to dva radna dana.

Na mom radnom mjestu javlja se slijedeći problem koji je praktički doveo do toga da ja ne mogu više davati krv. Sukladno ovdašnjem tumačenju tog propisa – mi davatelji možemo ići davati krv samo popodne van radnog vremena (uz prijašnju najavu, što nije sporno). I koristimo slobodna slijedeća dva dana.

U stvarnosti to izgleda ovako: možemo ići davati krv samo srijedom jer je to jedini dan kada transfuzija u KBC-u radi popodne. Bilo koji dan ujutro ne možemo ići davati krv jer naravno uvijek postoji vjerojatnost da će odbiti davatelja (manjak šećera, nizak tlak i slično) te stoga ta opcija nije primjenjiva. Ne mogu se pojaviti u 11 sati na poslu i reći da su me odbili jer mi je tlak bio prenizak! Kako uopće pravdati 3 sata izostanka sa posla?

Opcija da subotom idemo dati krv u neki od domova koji organiziraju davanje krvi isto nije primjenjiva jer se to uglavnom objavi dan, dva prije same akcije davanja te ne mogu pravovremeno podnijeti zahtjev za plaćenim dopustom.

**Zaključak broj 96: Radnik ima pravo na plaćeni dopust u slučaju dobrovoljnog darivanja krvi od 2 radna dana za svako darivanje temeljem potvrde o darivanju i u dogovoru s poslodavcem.**

*Pitanje:*

*Člankom 35. stavkom e) Kolektivnog ugovora navedene su djelatnosti koje prema posebnim uvjetima rada, s najmanje 2/3 radnog vremena, ostvaruju pravo na dodatnih 5 dana godišnjeg odmora. Molimo za tumačenje u slijedećim pitanjima:*

1. *U našoj ustanovi radi liječnica koja je specijalist interne medicine, subspecijalist pulmologije. Uvidom u ugovor s Hrvatskim zavodom za zdravstveno osiguranje o provođenju bolničke i specijalističko-konzilijarne zdravstvene zaštite iz obveznog zdravstvenog osiguranja, liječnica ima ugovorene ambulante: Interne medicine, Pulmologije, Pulmološke dijagnostike, Alergologije i kliničke imunologije, Imunološko-alergološke dijagnostike u ukupnom trajanju od 31 sat, a ostatak radnog vremena odrađuje na Odjelu interne medicine.*

*Molimo tumačenje – za liječnicu specijalisticu interne medicine, subspecijalisticu pulmologije, ima li pravo na dodatnih 5 dana godišnjeg odmora s osnova posebnih uvjeta rada odnosno kao osoba koja 2//3 radnog vremena radi na interventnoj pulmologiji?*

1. *Liječnici, specijalisti ginekologije i opstetricije, smatraju kako ginekolozi provode 2/3 radnog vremena u operacijskoj sali, te da imaju pravo na dodatnih 5 dana godišnjeg odmora s osnova posebnih uvjeta rada. Uvidom u ugovor naše ustanove s Hrvatskim zavodom za zdravstveno osiguranje o provođenju bolničke i specijalističko-konzilijarne zdravstvene zaštite iz obveznog zdravstvenog osiguranja, liječnici specijalisti ginekologije i opstetricije imaju ugovorene ambulante u trajanju oko 30 sati tjedno, a ostatak sati do punog radnog vremena imaju ugovoreno na Odjelu ginekologije.*

*Molimo tumačenje – imaju li navedeni specijalisti ginekologije i opstetricije pravo na dodatnih 5 dana godišnjeg odmora prema stavku e) članku 35. KU jer navodi kako 2/3 radnog vremena radi u sali?*

**Zaključak broj 97:**

1. **Liječnik specijalist interne medicine subspecijalist pulmologije nema pravo na 5 radnih dana godišnjeg odmora temeljem posebnih uvjeta rada.**
2. **Iz upita je razvidno kako navedeni specijalist ginekologije i opstetricije nema pravo na 5 radnih dana godišnjeg odmora temeljem posebnih uvjeta rada jer ne ispunjava uvjet 2/3 radnog vremena u operacijskoj dvorani.**

*Pitanje:*

1. *Člankom 38. Kolektivnog ugovora određeno je da zaposlenik ima pravo na plaćeni dopust u trajanju od 5 dana, u slučaju elementarne nepogode.*

*Da li predmetna odredba obuhvaća pravo zaposlenika na korištenje plaćenog dopusta i nakon što su preostale okolnosti slijedom kojih je proglašena elementarna nepogoda?*

*Smatramo da se korištenjem dana plaćenog dopusta nakon promjena okolnosti temeljem kojih je isto pravo propisano zaobilazi prava namjera donositelja propisa, te da isti ne bi imali to pravo.*

1. *Nadalje, da li liječnik u primarnoj zdravstvenoj zaštiti, ima pravo na dodatak od 8%, temeljem vodstva tima (liječnik, medicinska sestra/tehničar)? Ukoliko ima, da li se isto pravo odnosi i na liječnika u specijalističko-konzilijarnoj zaštiti, u timovima koji djeluju unutar doma zdravlja?*
2. *Da li medicinska sestra i liječnik u palijativnoj skrbi imaju pravo na 16% ili na 8% dodatka na plaću? Napominjemo da su palijativni timovi u sklopu doma zdravlja mobilni, ugovoreni su s Hrvatskim zavodom za zdravstveno osiguranje, te navedeni zaposlenici provode više od 2/3 radnog vremena na terenu.*

**Zaključak broj 98:**

1. **Radnik ima pravo na plaćeni dopust u slučaju elementarne nepogode u trajanju od 5 radnih dana dok postoje okolnosti zbog kojih je proglašena elementarna nepogoda.**
2. **Liječnik u primarnoj zdravstvenoj zaštiti nema pravo na položajni dodatak voditelja tima.**
3. **Liječnik i medicinska sestra u palijativnoj skrbi, kao zdravstveni radnici u primarnoj zdravstvenoj zaštiti, imaju pravo na dodatak na plaću s osnova posebnih uvjeta sukladno Zaključku broj 16 točki c) s 4. sjednice Povjerenstva.**

*Pitanje:*

*Što se podrazumijeva pod nazivom „cerebrospinalni odjeli u specijalnim bolnicama“?*

*Naime, budući je u članku 35. točka e) Kolektivnog ugovora za djelatnost zdravstva i zdravstvenog osiguranja, s naslova posebnih uvjeta rada „… s najmanje 2/3 radnog vremena: na cerebrospinalnim odjelima u specijalnim bolnicama“, predviđeno uvećanje dana godišnjeg odmora za 5 dana, te povećanje ukupnog trajanja godišnjeg odmora na najviše 35 dana radnicima koji rade na poslovima iz stavka 1. podstavka e) citiranog članka, imamo dilemu pri određivanju pojma „cerebrospinalni odjeli u specijalnim bolnicama“.*

*Bolnički odjeli naše Bolnice trenutno nose naziv: Rehabilitacijski odjel 1, Rehabilitacijski odjel 2, Rehabilitacijski odjel 3,…itd. Na njima se provodi liječenje i rehabilitacija bolesnika nakon spinalnih i neuroloških ozljeda, ortopedskih i kirurških zahvata, amputacije ekstremiteta, te bolesnika s multiplom sklerozom, reumatoloških, ortopedskih bolesnika i sl.*

*U novom Pravilniku o unutarnjem ustrojstvu jedan od naših bolničkih odjela nosi naziv Odjel za rehabilitaciju spinalnih bolesnika (na tom odjelu smješteni su i bolesnici s drugim dijagnozama), a drugi Odjel za rehabilitaciju neuroloških bolesnika, isti dakle nemaju naziv „cerebrospinalni odjel“. Zdravstveni radnici koji će raditi na tim bolničkim odjelima, će formalno, ugovorom o radu, odnosno aneksima ugovora o radu biti vezani upravo za te Odjele, što podrazumijeva na to da će na njima raditi 2/3 radnog vremena.*

*Obzirom na opisano, molimo uputu pripada li radnicima koji su trenutno raspoređeni na Rehabilitacijski odjel 2 (gdje su smješteni spinalni bolesnici) i na Rehabilitacijski odjel 1 (gdje su smješteni neurološki bolesnici), odnosno radnicima koji će biti raspoređeni na Odjel za rehabilitaciju spinalnih bolesnika i na Odjel za rehabilitaciju neuroloških bolesnika , 5 dana godišnjeg odmora s naslova posebnih uvjeta rada, s najmanje 2/3 radnog vremena na cerebrospinalnim odjelima u specijalnim bolnicama, te povećanje ukupnog trajanja godišnjeg odmora na najviše 35 dana. Ukoliko ima pripada spomenuto pravo, molimo daljnje pojašnjenje da li to pravo pripada samo zdravstvenom osoblju (liječnicima, medicinskim sestrama, fizioterapeutima, radnim terapeutima, bolničarima) ili i nezdravstvenom osoblju koje radi na odjelima (pomoćnim radnicima- razvozačima, spremačicama i dr.)?*

**Zaključak broj 99: Radnici koji 2/3 radnog vremena neposredno pružaju zdravstvenu zaštitu pacijentima s cerebrospinalnim ozljedama imaju pravo na 5 radnih dana godišnjeg odmora prema posebnim uvjetima rada.**

*Pitanje:*

*Sukladno članku 35. stavku 1. točki e) Kolektivnog ugovora dodaje se 5 radnih dana godišnjeg odmora prema posebnim uvjetima rada, s najmanje 2/3 radnog vremena provedenog na radiološko-dijagnostičkim i terapijskim postupcima.*

*Ima li ing. med. radiologije na odjelu za radioterapiju i onkologiju pravo na 5 dana godišnjeg odmora po gore navedenom članku?*

**Zaključak broj 100: Inženjer medicinske radiologije na odjelu za radioterapiju i onkologiju ima pravo na 5 radnih dana godišnjeg odmora prema posebnim uvjetima rada.**

*Pitanje:*

1. *Da li se dani blagdana koji je radnik odradio (konkretno 25.12.2013., 1.1.2014. i 6.1.2014.), za koje je radnik plaćen u iznosu koji mu pripada za osnovnu plaću plus dodatak od 150%, na kraju mjeseca uračunavaju u ukupnost prekovremenih sati koje je radnik taj mjesec ostvario i da li mu i na taj način treba dodatno isplatiti za rad na blagdan i dodatak za prekovremeni rad?*
2. *Da li radnici koji dežuraju na dane blagdana imaju pravo na dodatak od 150% za cjelokupni rad odrađen u dežurstvu?*

**Zaključak broj 101:**

1. **Povjerenstvo upućuje na Zaključak broj 48 s 10. sjednice Povjerenstva.**
2. **Radnik ima pravo na plaću uvećanu za 150% samo za sate rada odrađene na blagdan.**

*Pitanje:*

1. *Ima li doktor specijalist u pripravnosti pravo na plaćanje sati provedenih na radu, kad nije pozvan na rad po zahtjevu radnika nadslužbe, a iz pripravnosti dolazi u vizitu teških bolesnika na odjelu radi eventualno potrebne intervencije ili dodatne dijagnostike ili korekcije terapije, a kako takvi pacijenti ne bi imali predugu pauzu u stručnom nadzoru, poglavito neradnim danima?*

*Imaju li medicinski biokemičari pravo na plaćanje sati provedenih na radu za vrijeme pripravnosti u dane vikenda i praznika kada dolaze na rad (bez poziva radnika nadslužbe), zbog pregleda, korektivnih radnji i validacije dnevnih kontrola na biokemijskim i hematološkim uređajima i radi održavanja tih uređaja, a koje radnje bi radnim danom usporile ili odgodile obradu rutinskih uzoraka?*

1. *Je li za doktore specijaliste infektologe opće bolnice potreban 3. i 4. stupanj biozaštite radi rizika od zaraze mikroorganizmima i pripada li ima pravo na dodatak na plaću od 20% predviđen člankom 57. Kolektivnog ugovora za djelatnost zdravstva i zdravstvenog osiguranja?*

**Zaključak broj 102:**

1. **Zdravstveni radnik koji je u pripravnosti nema pravo na plaćanje sati provedenih na radnom mjestu ukoliko na isto nije pozvan od poslodavca.**
2. **Liječnik specijalist infektolog u bolnici ne smatra se liječnikom specijalistom u dijagnostici i liječenju pacijenata za koje je potreban 3. i 4. stupanj biozaštite te isti nema pravo na dodatak na plaću s osnova posebnih uvjeta rada od 20%.**

*Pitanje:*

*Koji postotak za uvjete rada pripada radnim terapeutima koji kao zdravstveni djelatnici rade u psihijatrijskoj bolnici?*

*Da li ih treba vrednovati kao radno mjesto II,III i IV vrste pod točkom 4. Zdravstveni radnik na psihijatriji sa 16%?*

**Zaključak broj 103:**

**Zdravstveni radnik koji radi na radnim mjestima II., III. i IV. vrste na odjelima psihijatrije ima pravo na dodatak na plaću s osnova posebnih uvjeta rada od 16%.**

*Pitanje:*

*Primjenjuje li se članak 59. Kolektivnog ugovora, kojim 10 posto dodatka na plaću od osnovne plaće imaju doktori medicine zbog iznimne odgovornosti za život i zdravlje ljudi, i na sanacijske upravitelje koji su doktori medicine?*

*Ako sanacijski upravitelj ima pravo na ovaj dodatak, postoji li mogućnost retrogradne isplate od dana stupanja na dužnost (do sada je sanacijskom upravitelju isplaćivan dodatak od 7 posto). Ima li u slučaju prava dodatka pravo na retrogradnu isplatu od 3 posto (7+3=10) ili na isplatu od 10 posto (7+10) dodatka?*

**Zaključak broj 104: Povjerenstvo upućuje na Zaključak broj 46 točku a) s 10. sjednice Povjerenstva.**

**Pravo na isplatu dodatka na plaću od 10% sanacijski upravitelj ima od dana stupanja na snagu Kolektivnog ugovora.**

*Pitanje:*

*Molimo odgovor i tumačenje članka 53. stavka 5. i članka 54. stavka 8. Kolektivnog ugovora.*

*Člankom 53. stavkom 5. propisano je da se za vrijeme dežurstva iznad redovnog mjesečnog fonda radnih sati plaća obračunava u odnosu na osnovnu plaću radnog mjesta na kojem dežura radnik, a člankom 54. stavkom 8. propisano je da se naknada za pripravnost obračunava u odnosu na plaću radnog mjesta na kojem je radnik pripravan.*

*Sukladno uputi Ministarstva zdravlja, klasa: 120-02/13-02/02, ur.broj: 534-10-2/1-13-140 od 11.02.2014. godine, u dežurstvu bi se plaća trebala obračunavati prema osnovnoj plaći radnog mjesta na kojem radnik dežura, ali za pripravnost bi se trebala obračunavati prema osnovnoj plaći radnog mjesta radnika na kojem je pripravan.*

*Uputa je nejasna, a iz slijedećih razloga:*

1. *osnovna plaća nije vezana za radno mjesto, već za radnika, a sukladno članku 47. Kolektivnog ugovora*
2. *radno mjesto ima utvrđen koeficijent složenosti poslova temeljem Uredbe o nazivima radnih mjesta i koeficijentima složenosti poslova u javnim službama po kojem se određuje osnovna plaća radnika, a ne radnog mjesta na kojem se dežura*
3. *radnik ima pravo i smije raditi samo na onom radnom mjestu za koji ima sklopljen ugovor o radu*

*Slijedom prednjeg, naše je pitanje: da li u dežurstvu ili pripravnosti, liječnik, koji je uži specijalista, ima pravo na plaću užeg specijaliste, ili samo na plaću specijaliste?*

*Izvan dežurstva liječnik inače ima koeficijent složenosti poslova užeg specijaliste, čime bi mu se u dežurstvu umanjivao koeficijent složenosti poslova.*

*Napominjemo, da sistematizacijom nije predviđeno radno mjesto na kojem radnik dežura, niti uvjet složenosti poslova za to radno mjesto.*

**Zaključak broj 105: Za izračun plaće za dežurstvo i pripravnost uzima se plaća liječnika specijalista.**

*Pitanje:*

1. *Odredbom članka 51. Kolektivnog ugovora uređeno je povećanje plaće.*

*Koja je osnovica za izračun redovnih sati rada blagdanom koji je u nedjelju?*

*Koja je osnovica za izračun prekovremenih sati rada blagdanom koji je u nedjelju?*

*Je li to osnovna plaća ili je to osnovna plaća sa svim dodacima na plaću?*

1. *Odredbom članka 55. uređen je rad po pozivu.*

*Ako radnik radi po pozivu da li sati rada po pozivu povećavaju njegov mjesečni fond sati?*

**Zaključak broj 106:**

1. **Osnovica za izračun plaće je osnovna plaća bez dodataka na plaću.**
2. **Rad po pozivu smatra se prekovremenim radom i tako se plaća.**

*Pitanje:*

*Da li zdravstvenim radnicima I.,II. i III. vrste u ljekarnama, a koji rade na pripremi infuzijskih otopina sa citostaticima za potrebe onkoloških i hematoloških odjela pripada dodatak od 25% na ime uvjeta rada sa citostaticima i pravo na dodatnih 5 dana godišnjeg odmora?*

**Zaključak broj 107:**

**Zdravstveni radnici I. vrste u ljekarnama koji rade na pripremi infuzijskih otopina s citostaticima imaju pravo na dodatak na plaću s osnova posebnih uvjeta rada sukladno Zaključku broj 45 točki b) s 10. sjednice Povjerenstva.**

**Zdravstveni radnici II. i III. vrste u ljekarnama koji 2/3 radnog vremena rade na pripremi infuzijskih otopina s citostaticima imaju pravo na dodatak na plaću s osnova posebnih uvjeta rada od 25%.**

**Navedeni radnici nemaju pravo na dodatnih 5 dana godišnjeg odmora prema kriteriju posebnih uvjeta rada.**